ناتهورام جودسى

ناتهورام جودسى (   Nathuram Vinayak Godse) (19 مايو 1910 - 15 نوفمبر 1949) كان متطرف هندى و عضو فى جماعة ماهاسابها (Mahasabha) الهندوسيه المتطرفه. معروف اكتر بإنه اللى قتل جاندى و اشتراك معاه سبعه كمان فى التخطيط لاغتياله. اتقبض عليه و اتحكم عليه بالاعدام و اتنفد الحكم فى 15 نوفمبر 1949.

 اغتياله مهاتما جاندى 

جماعة ماهاسابها المتطرفه اللى جودسى كان منتمى ليها كانو بيئيدوا جاندى فى تنظيمه لحركة العصيان المدنى ضد الحكومة الانجليزية, بس قلبوا عليه و إتراجعو لما شافوا, من وجهة نظرهم, ان جاندى بيضحى بتفوق الهندوسيه عشان يرضى و يقوى المسلمين الهنود و لاموه و قالوا انه السبب فى تقسيم الهند لدولتين: الهند اللى اغلبها هندوس و پاكستان اللى اغلبها مسلمين. جودسى اتجمع مع سبعه كمان منهم اخوه جوپال جودسى (Gopal Godse) و قرروا انهم يغتالوا جاندى بقنبلة, بس المحاولة فشلت فقرروا انهم يغتالوه من على مسافة قريبة بعد اسبوع من المحاولة الاولانيه. و يوم 30 يناير, سنة 1948 اما جاندى كان رايح يصلى هو و كام واحد مرافقه ناتهورام جودسى قرب منه و وطاله كتحية و دليل احترام و قال انه عايز يتكلم معاه. وقتها واحدا من المرافقين قالت له ان المهاتما جاندى او زى ما كانو بيقولوه "باپه" (Bapu) متأخر جامد و حاولت انها تمشيه و انه يرجع تانى بعد الصلاة, فراح زائئها و راح مطلع مسدس و ضرب جاندى اكتر من مرة بالرصاص من على مسافة قريبة جامد. بعد ما ضرب جاندى بالرصاص و الناس لسه مصدومة من اللى حصل نارتهوم جودسى محاولش يهرب ولا حاجة و راحت الناس اللى واقفاه اتلموا و مسكوه و فضلوا يضربوا فيه لحد ما البوليس جاه واخده.

 الاعدام 
اتحاكم عليه يوم 27 مايو 1948 بتهمة قتل المهاتما جاندى و فى المحكمة محاولش انه يدافع عن نفسه و اعترف انه قتل جاندى بعد ما قعد فترة كبيرة بيشرح و يبرر هو قتله ليه. فاتحكم عليه بالاعدام بالشنق و اتنفذ الحكم فى يوم 15 نوفمبر 1949.

تصنيف:مواليد 1910
تصنيف:وفيات 1949
تصنيف:هنود